Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Peaminister Netanyahu lubas kehtestada
uued heidutus- ja ärahoidmiskriteeriumid
võitluses Jeruusalemmas tiheneva kivi- ja tulepommide loopimisega.
Vene president Putin kaitses Moskva sõjalist abi Süüria valitsusele,
väites et IS-i ei saa võita Damskusega koostööd tegemata.
Pärast nädalast tolmutormi
kallas Iisraeli lõunapoolsetes kõrbetes vihma, mis tekitas tõsiseid tulvasid.
Jeruusalemma vanalinnas jätkusid kokkupõrked
moslemite ja Iisraeli julgeolekujõudude vahel.
Maskeeritud palestiinlased loopisid politseid ilutulestiku ja kividega.
Politsei püüdis islami kolmanda pühapaiga ees
kaitsta Templimäe väljakut palestiinlaste katsete eest
häirida mittemoslemite visiite.
Seoses juutide uue aastaga tahavad tuhanded külastada kohta,
kus kunagi seisid piibliaja templid ja mis on juutide ülim pühapaik.
Kohal viibinud meedikute teatel said viis politseinikku
ja ca 26 palestiinlast kergelt viga.
Peaminister Netanyahu lubas aga kehtestada
uued heidutus- ja ärahoidmiskriteeriumid
võitluses Jeruusalemmas ja selle naabruses tihenenud
kivi- ja tulepommide loopimisega.
Netanyahu kohtumisel Iisraeli julgeoleku- ja korrakaitseešelonide
ning vastutavate ministritega otsustati kehtestada miinimumtingimused
kivi- ja tulepommiloopijate karistamiseks ning kõrged trahvid
antud tegudes osalevatele alaealistele ja nende vanematele.
Kaitseminister Ya'alon ütles,
et kellelgi ei lubata saboteerida tavapärast elurütmi
ning rünnakute suhtes tsiviilelanike, sõdurite ja politseinike vastu
näidatakse nulltolerantsi.
ÜRO hoiatas, et intsidendid Jeruusalemma vanalinnas
võivad süüdata ohtliku terrori- ja ekstremismilaine kogu regioonis.
ÜRO Lähis-Ida rahuprotsessi erikoordinaator Nikolay Mladenov
kutsus pooli vältima provokatiivseid tegusid ja avaldusi.
Videokonverentsil ÜRO Julgeolekunõukoguga lisas ta,
et kooskõlas lepingutega Iisraeli ja Jordaania vahel
on oluline regioonis status quo säilitada.
Jordaanias protesteerisid eile sajad inimesed Ammanis
Iisraeli saatkonna ees ja kutsusid seda sulgema,
Iisraeliga sidemeid katkestama ja rahulepinguid anulleerima.
Protestijad mõistsid hukka nn araabiamaailma vaikuse
Iisraeli agressiooni suhtes al-Aqsa mošee juures.
Läänekaldal Ramallah's mõistis PO pealäbirääkija Saeb Erekat hukka
nn Iisraeli plaani al-Aqsa mošee jagada ja judaiseerida.
Palestiinlased kasutavad kõiki vahendeid
nende plaanide takistamiseks, ütles ta.
Iisraeli valitsuse plaan on kohutav ja kriminaalne
ning püüab al-Aqsa mošeed jagada nii ajas kui ruumis.
Iisraeli valitsus kasutab ära
araablaste hõivatust erinevate küsimustega,
maailma hõivatust Iraani tuumalepinguga
ja Euroopasse suunduvate põgenikega,
ja arvab, et saab need plaanid läbi suruda.
Me ei luba neid mingil juhul ellu viia.
Sest Palestiina on mõttetu ilma pealinnata Ida-Jeruusalemmas
koos sealse al-Aqsa mošee ja Püha Haua kirikuta.
Seoses konfliktiga Iisraeli põhjanaabri juures -
Vene president Putin kaitses Moskva sõjalist abi Süüria valitsusele,
väites, et Islamiriiki ei saa võita ilma Damskusega koostööd tegemata.
Putini avaldus kõlas keset Venemaa sõjalise tegevuse kasvu Süürias.
USA väitel näitab see Moskva soovi seal oma õhubaasi rajada.
Kohtumisel Moskva kontrollitava
endiste liiduvabariikide julgeolekuliidu riigipeadega Tadžikistanis
kutsus Putin teisi riike Venemaa eeskuju järgima
ja Süüria presidendile Assadile sõjalist abi pakkuma.
Oleme toetanud Süüria valitsust.
Nad võitlevad terroristide agressiooniga
ning oleme andnud ja anname ka edaspidi
vajalikku sõjalist ja tehnilist abi.
Kutsume teisi riike meiega ühinema.
Süüria kodusõja tõttu, kus on hukkunud ca 250 000 inimest,
on põgenenud ligi pool
Süüria sõjaeelsest 23-miljonilisest elanikkonnast.
Tuhanded neist püüavad Euroopasse jõuda.
Mõnede lääneriikide väitel on Venemaa kõikumatu toetus Süüriale
süüdi massilises väljarändes riigist.
Putin on süüdistused tagasi lükanud.
Esiteks tahan öelda, et rahvas põgeneb Süüriast
eelkõige välise sõjalise tegevuse tõttu
seoses välismaalt saabunud relvade ja seadmetega.
Rahvas põgeneb terroristide hirmutegude eest.
Teame, kuidas nad toorutsevad ja inimesi tapavad
ning kultuurimälestisi hävitavad.
Eelkõige põgenetakse radikaalide eest.
Kui Venemaa poleks Süüriat toetanud,
oleks sealne olukord hullem kui Liibüas
ja põgenikevool veelgi suurem.
Putin hoiatas ka ISga ühinenud Vene ja Euroopa kodanike eest,
kes püüavad kodumaale naasta.
IS-i ridades läbivad ideoloogilise ajupesu ja väljaõppe
eri riikide võitlejad.
Kahjuks on nende seas ka Euroopa, Venemaa
ja endiste liiduvabariikide kodanikke.
Nende kojunaasmise võimalus tekitab muidugi muret.
Vastuseks Venemaa avaldusele
jätkata Assadi režiimi toetamist
kutsus USA Venemaa juhtkonda osalema konstruktiivsemalt
rahvusvahelise kogukonna võitluses IS-i vastu,
selle asemel, et sõjast räsitud riigis oma sõjalist kohalolu upitada.
Eelistaksime Venemaalt konstruktiivsemat koostööd
USA juhitud 60-liikmelise koalitsiooniga,
mis taotleb IS-i õõnestamist ja hävitamist.
Tervitaksime Venemaa osalust selles jõupingutuses.
Usume jätkuvalt, et nende pidev toetus Assadile
on destabiliseeriv ega aita kaasa.
Egiptuse julgeolekujõudude teatel tapeti Siinai poolsaarel
9. päeva kestva islamistide vastase operatsiooni käigus 55 militanti.
Arvu polnud kahjuks võimalik sõltumatult kontrollida.
Egiptus võitleb ülestõusuga, mis on kogunud hoogu
pärast islamistliku Moslemivennaskonna presidendi
Mursi kukutamist armee poolt 2013. a seoses temavastaste protestidega.
IS-i Egiptuse haru juhitud ülestõus
on tapnud sadu sõdureid ja politseinikke.
Eileõhtuses lahingus olevat hukkunud kaks Egiptuse sõdurit.
Iisraeli lõunapoolsetes kõrbetes kallanud vihm
tekitas tõsiseid äkktulvasid.
Vihm saabus pärast regiooni tabanud nädalast tolmutormi,
mis tekitas tervisehädasid tuhandetele ja nõudis kahe liibanonlase elu.
Tänu vihmale on kõrbetolm enamjaolt kadunud.
Aitäh vaatamast!
Meid näeb ka internetis aadressil tv7israelnews.com või tv7.fi
Tagasisidet võib saata aadressil israelnews@tv7.fi
Aktuaalseid uudiseid leiate meie Facebooki lehelt.
Paluge rahu Iisraelile ja Jeruusalemmale!
Olen Jonathan Hessen. Kena õhtut! Kohtumiseni homme!
Tõlge: Monika Jaaguri